Rooney három perc alatt elintézte a Liverpoolt
2012. február 11., Szombat 13:36
A Manchester United 2-1-re legyőzte a Liverpoolt az angol labdarúgó-bajnokság 25. fordulójának szombati rangadóján. Küzdelmes, de helyzetek nélküli első félidő után Wayne Rooney három percen belül kétszer is eredményes volt. Kétgólos hátrányban a Vörösök súlytalanná váltak, a cserék sem segítettek rajtuk. Egy szerencsés góllal szépíteni tudtak, de az egy pontot nem tudták kicsikarni az Old Traffordon.
Bár Kenny Dalglish a mérkőzés előtt biztosra vette, mégis elmaradt a kézfogás Patrice Evra és Luis Suárez között, az uruguayi nem nyújtotta kezét a francia védőnek, aki méltatlankodva utánanyúlt, hiába...A lefújás után Evra sem ment a szomszédba egy kis provokációért, látványosan ünnepelt a csatártól egy-két méterre.
Az első félidő alapvetően a középpályán folyt, a United irányításával, a Liverpool visszahúzódott, labdaszerzést követően indított volna veszélyes kontrákat, de ebben megakadályozta a hazai védelem, elsősorban Rio Ferdinand jeleskedett kitűnő mentéseivel. A vendégek legveszélyesebb megmozdulása a 10. percben volt, de Glen Johnson elvétette a jobb alsót. A másik kapu előtt Rafael lövését és Scholes fejesét kellett hárítania Pepe Reinának.
A második félidő elején két gyors góllal sokkolta a vendégeket Wayne Rooney: előbb Giggs szöglete után közelről bombázott a léc alá (1-0), majd Valencia szerzett labdát Spearingtől, és hozta helyzetbe a csatárt, aki másodjára sem hibázott (2-0).
Kétgólos előnyben a Vörös Örödök kényelmesen járatták a labdát, a Liverpool hite elszállt, a csereként beállt Andy Carroll és Craig Bellamy nem jelentett erősítést. Reinának Rafael és Welbeck próbálkozását kellett védeni, David De Geának nem volt dolga a második félidőben. Végül a hajrában egy szerencsés góllal visszajött a meccsbe Kenny Dalglish csapata, Charlie Adam szabadrúgása után a Ferdinandról lecsorgó labdát Suárez vágta a hálóba (2-1). A vendégek az utolsó tíz percet megnyomták, de nem tudtak veszélyes helyzetet kialakítani az ellenfél tizenhatosán belül, Suárez fejese - lesről - a kapu fölött szállt el.
Teljesen megérdemelten győzött 2-1-re a sokkal jobban futballozó United, Rooney vezetésével visszavágott az FA-kupa-búcsúért a Liverpoolnak. A Vörösök 2009 márciusa óta nyeretlenek az Old Traffordon. Az MU sikerével a tabella élére ugrott, de holnap visszaelőzheti a City.
Manchester United: De Gea - Rafael, Ferdinand, Evans, Evra - Valencia, Scholes, Carrick, Giggs - Rooney, Welbeck. Cserepad: Amos, Berbatov, Park, Hernández, Fabio, Cleverley, Pogba. Menedzser: Sir Alex Ferguson.
Liverpool: Reina - Enrique, Johnson, Agger, Skrtel - Spearing (Carroll, 61.), Gerrard, Henderson, Downing (Bellamy, 61.) - Kuyt (Adam, 75.), Suárez. Cserepad: Doni, Carragher, Bellamy, Carroll, Adam, Shelvey, Kelly. Menedzser: Kenny Dalglish.
Gólszerző: Rooney (47., 50.), illetve Suárez (80.)
Sárga lap: Carrick (80.), illetve Downing (44.)
90+3. perc: Vége a mérkőzésnek. 2-1-re győzött az MU.
90+2. perc: Suárez nem találta el fejjel a kaput, de les miatt amúgy is érvénytelenítették volna a gólt.
90+1. perc: Glen Johnson bal lába sült el, középről 17-ről, De Gea kitornázta a labát.
87. perc: Suárez állították meg lesen, inkább egyvonal volt. Fogy a vendégek ideje.
85. perc: Dalglish legszívesebben maga is berohanna a pályára, lehet, hogy Carrollnál többet érene az egykori csatár.
84. perc: 56-44% a labdabirtoklás aránya.
82. perc: Welbeck Skrtel szorításában balról, 12 méterről a lelátóra tüzel.
80. perc: Gól! Adam végezte el a szabadrúgást, Evans nem tudott felszabadítani, a labda Ferdinand melléről Suáreuz elé került, a közelről a hálóba lőtt De Gea hóna alatt (2-1). Fel tud-e állni a Pool?
80. perc: Carrick csúszott oda rossz ütemben Suáreznek, sárga.
79. perc: A Liverpool mintha beletörődött az eredménybe, alig-alig támadja valaki a vendégek közül a labdát birtokló játékost.
75. perc: Dirk Kuytot váltja Charlie Adam. Az eddig cserék nem lendítettek a Vörösök játékán.
74. perc: Welbeck lőtt középről, 12 méterről, a megpattanó labdát vetődve hárította Reina.
Az MU kényelmesen irányítja a mérkőzést. 67. perc: Gerrard rúgott oda Rooneynak, megúszta szóbeli feddéssel.
64. perc: Rafael kiszorított helyzetből jobbról, 13 méterről Reina kezébe lőtt.
61. perc: Kettős csere a Liverpoolnál, Carrol Spearinget, Bellamy Downingot váltja.
59. perc: Rooney 10 méterről lövés helyett Valenciához passzolt, a labdáról centikkel lemaradt az ecuadori.
58. perc: Evans kaszálta el Skrtelt, Rooney utána távolról a hálóba bombzázott, de már szólt Phil Dowd sípja.
56. perc: Downing jobbról végzett el szabadrúgást, borzalmasan.
53. perc: Craig Bellamy és Andy Carroll is intenzíven melegít.
50. perc: Gól! Spearing szerencsétlenkedett a labdával a középpályán, Valencia lecsapott rá, a középen érkező Rooneyt választotta, aki 12 méterről a kilépő Reina alatt a kapu közepébe lőtt (2-0). Nagy bajban a Liverpool...
47. perc: Gól! Giggs jobb oldali szöglete után Henderson csúsztatta meg a labdát, Rooney öt méterről a léc alá vágta a labdát (1-0).
46. perc: A Manchester United kezdte a második félidőt.
45+1. perc: Vége az első félidőnek. Nem túl tartalmas, de feszült 45 percet láthattunk, a United legnagyobb helyezet Scholes fejes volt, a Vörösök legveszélyesebbje a jobbhátvéd Glen Johnson volt az első félidőben.
45+1. perc: 1 perc a hosszabbítás.
45. perc: Suárez tört volna egy az egyben kapura, Rio Ferdinand tökéletesen csúszott be, az uruguayi majd' felrobban mérgében, szabadrúgást akart kicsikarni Phil Dowdtól.
44. perc: Rafael lépett volna meg a jobb szélen, Downing rossz ütemben akasztotta meg, övé a mérkőzés első sárgája.
42. perc: Szöglet után Skrtel lövése Ferdinand vállát súrolva suhant el a kapu fölött.
40. perc: Suárez iramodott meg, kitette a labdát jobbra Kuytnek, de a hollandot beérte és szerelte Ferdinand.
38. perc: Welbeck lőtt jobbról, de pontatlanul, elakadt a védőkben a labda.
35. perc: Valencia jobb oldali beadása után Evra fejelt 12 méterről fölé.
31. perc: Szép United-összjáték után Giggs ívelt balról Paul Scholes fejére, de a veterán játékos Reinába bólintott. Az eddigi legnagyobb helyzet maradt ki.
Az iramra nem lehet panaszunk, de a helyzetekkel adósak a csapatak.
27. perc: Rooney lőtt 21 méterről a jócskán a jobb alsó mellé.
25. perc: 61 százalékban a Manchester Unitednél van a labda.
Dalglish a mérkőzés előtt arról beszélt, hogy Suárez el fogja tudni viselni a nyomást, eddig nem úgy tűnik...
19. perc: az elmúlt percekben a középpályán gyűrték egymást a játékosok, majd Rafael lőtt kissé jobbról, 13 méterről pont Reina kezébe, de Welbeck majdnem bele tudott piszkálni.
14. perc: Enrique ívelt a United kapuja elé egy szabadrúgást, kivágták a labdát a védők.
Kemény harc folyik a pályán, leheletnyivel a United van fölényben, de a Liverpool volt közelebb a gólhoz Johnson révén.
10. perc: Johnson kapott forintos labdát Suáreztől, elindult jobbról befelé, de a hosszú alsó mellé pörgetett.
7. perc: Carrick csúsztatta tovább a szögletet Rooneynak, aki elég gyengén fejelt, nem okozott vele gondot Reinának.
6. perc: Ryan Giggs ívelte a kapu előterébe a szabarúgást, Glen Johnson kifejelte.
6. perc: José Enrique centikkel a tizenhatos vonala előtt buktatta Valenciát.
4. perc: Valencia bal oldali beadását Reina csípte el Ronney elől.
3. perc: Suárez minden megmozdulását füttykoncert kíséri.
2. perc: Suárez ütközött Rio Ferdinanddal, ápolni kellett a védőt.
Suárez a felek október 15-i összecsapásán rasszista megjegyzésekkel illete Evrát, amiért az FA nyolc meccsre eltiltotta, ehhez hozzájutt még egy mérkőzésés, amit a Fulham szurkolói elleni viselkedéséért kapott (bemutatott a Craven Cottage közönségének).
1. perc: A Liverpool kezdte a mérkőzést. 13:43 - Luis Suárez és Patrice Evra nem fogtak kezet! Az uruguayi nem nyújtotta kezét a francia védőnek, aki méltatlankodva utánanyúlt, hiába...
13:40 - Köszöntjük Kedves Olvasóinkat, pár perc múlva kezdődik az angol labdarúgás legnagyobb rangadója! megosztom